ສະຫາຍ ຫງວຽນຝູຈ້ອງ, ເລຂາທິການໃຫຍ່ ພັກກອມມູນິດຫວຽດນາມ. (ພາບ: TTXVN)
ວັນທີ 9 ທັນວາ 2016, ກົມການເມືອງຄະນະບໍລິຫານງານສູນກາງ ພັກກອມມູນິດຫວຽດນາມ ໄດ້ຈັດຕັ້ງກອງປະຊຸມພະນັກງານທົ່ວປະເທດອອນໄລ ເພື່ອເຜີຍແຜ່, ຊາບຊຶມມະຕິກອງປະຊຸມສູນກາງພັກ ຄັ້ງທີ 4 ສະໄໝທີ XII ກ່ຽວກັບ “ເພີ່ມທະວີການກໍ່ສ້າງພັກ, ປັບປຸງພັກ; ກີດກັ້ນ, ຍູ້ຖອຍຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດສິນທຳ, ແບບແຜນດຳລົງຊີວິດ, ບັນດາປະກົດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ” ແລະ ແຜນການຈັດຕັ້ງປະຕິບັດມະຕິ. ສະຫາຍ ຫງວຽນຝູຈ້ອງ, ເລຂາທິການໃຫຍ່ ຄະນະບໍລິຫານງານສູນກາງ ພັກກອມມູນິດຫວຽດນາມ ໄດ້ມາຮ່ວມ ແລະ ກ່າວປາໄສຊີ້ນຳກອງປະຊຸມ. ວາລະສານກອມມູນິດອອນໄລຂໍເປັນກຽດແນະນຳເນື້ອໃນບົດປາໄສທີ່ສຳຄັນ ຂອງສະຫາຍເລຂາທິການໃຫຍ່.
ກອງປະຊຸມຄັ້ງທີ 4 ຄະນະບໍລິຫານງານສູນກາງພັກ ສະໄໝທີ XII ໄດ້ປຶກສາພິຈາລະນາ ແລະ ເປັນເອກະພາບປະກາດໃຊ້ມະຕິກ່ຽວກັບ“ເພີ່ມທະວີການກໍ່ສ້າງພັກ, ປັບປຸງພັກ; ກີດກັ້ນ, ຍູ້ຖອຍຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດສິນທຳ, ແບບແຜນດຳລົງຊີວິດ, ບັນດາປະກົດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ”. ມະຕິສະບັບນີ້ມີຄວາມສຳຄັນທີ່ສຸດ, ມັນເຕື້ອງເຖິງບັນຫາໜຶ່ງທີ່ທັງເປັນພື້ນຖານ, ທັງຮີບດ່ວນ ຊຶ່ງພະນັກງານ, ສະມາຊິພັກ ແລະ ປະຊາຊົນສ່ວນຫຼາຍ ໄດ້ເອົາໃຈໃສ່ແລະຊົມເຊີຍເປັນພິເສດ. ເພື່ອຜັນຂະຫຍາຍປະຕິບັດມະຕິ, ກົມການເມືອງໄດ້ວາງແຜນການຈັດຕັ້ງປະຕິບັດ ດ້ວຍບັນດາເນື້ອໃນລະອຽດ. ມື້ນີ້, ກົມການເມືອງຈັດຕັ້ງກອງປະຊຸມພະນັກງານທົ່ວປະເທດອອນໄລ ເພື່ອເຜີຍແຜ່, ຊາບຊຶມຈຸດປະສົງ, ຄວາມໝາຍ, ຄວາມສຳຄັນ, ບັນດາເນື້ອໃນຫຼັກ ຂອງມະຕິ ແລະ ແຜນການຈັດຕັ້ງປະຕິບັດ, ສ້າງຄວາມເປັນເອກະພາບສູງ ກ່ຽວກັບຄວາມຮັບຮູ້ ເພື່ອໃຫ້ບັນດາສະຫາຍພະນັກງານການນຳຫຼັກແຫຼ່ງ ແຕ່ສູນກາງຮອດຮາກຖານ ຊີ້ນຳການຜັນຂະຫຍາຍມະຕິຢູ່ທ້ອງຖິ່ນ, ກົມກອງ, ສຳນັກງານອົງການຂອງຕົນ ຢ່າງມີປະສິດທິຜົນ. ການມາຮ່ວມຢ່າງຄົບໜ້າຄົບຕາຂອງບັນດາສະຫາຍໃນກົມການເມືອງ, ຄະນະເລຂາທິການ, ບັນດາສະຫາຍກຳມະການຄະນະບໍລິຫານງານສູນກາງ, ບັນດາສະຫາຍການນຳຫຼັກແຫຼ່ງຂອງກະຊວງ, ຄະນະ, ຂະແໜງການ, ອົງຄະນະມະຫາຊົນ ຢູ່ສູນກາງ ແລະ ບັນດາແຂວງ, ນະຄອນ ໃນທົ່ວປະເທດ ໄດ້ໃຫ້ເຫັນເຖິງຄວາມສຳຄັນຂອງກອງປະຊຸມນີ້ ແລະ ສະແດງໃຫ້ເຫັນເຖິງຈິດໃຈເຂັ້ມງວດ, ຄວາມຕັດສິນໃຈສູງ ຂອງທົ່ວພັກ.
ຕາງໜ້າກົມການເມືອງ, ຂ້າພະເຈົ້າຂໍສະແດງຄວາມຊົມເຊີຍຢ່າງສຸດໃຈ ຕໍ່ບັນດາສະຫາຍທຸກຄົນທີ່ມາຮ່ວມຢູ່ບັນດາຫົວຂອດການປະຊຸມອອນໄລ ໃນທົ່ວປະເທດ, ຂໍອວຍພອນໃຫ້ບັນດາສະຫາຍຈົ່ງມີສຸຂະພາບເຂັ້ມແຂງ, ຮັບຮູ້ມະຕິຢ່າງເລິກເຊິ່ງ ແລະ ປະຕິບັດມະຕິຢ່າງມີປະສິທິຜົນ. ກ່ອນເມື່ອທີ່ບັນດາສະຫາຍຮັບຟັງລາຍງານເຜີຍແຜ່, ຊາບຊຶມບັນດາເນື້ອໃນຂອງມະຕິ ແລະ ແຜນການຈັດຕັ້ງປະຕິບັດ, ຂ້າພະເຈົ້າຢາກໃຫ້ບັນດາສະຫາຍເອົາໃຈໃສ່ເຖິງບັນຫາລວມຈຳນວນໜຶ່ງ ດັ່ງລຸ່ມນີ້:
ທີໜຶ່ງ, ໃນຂະບວນການຮ່ຳຮຽນ, ຄົ້ນຄວ້າມະຕິ, ບັນດາສະຫາຍຄວນຮັບຮູ້ຢ່າງຄົບຖ້ວນວ່າ, ການກໍ່ສ້າງພັກຍາມໃດກໍ່ຕ້ອງໄປຄຽງຄູ່ກັບການປະປຸງພັກ, ຫຼືເວົ້າຢ່າງອື່ນ, ການປ່ຽນແປງໃໝ່, ປັບປຸງພັກແມ່ນພາກສ່ວນທີ່ບໍ່ອາດຈະແຍກອອກຈາກວຽກງານກໍ່ສ້າງພັກໄດ້. ນີ້ແມ່ນຄວາມຮຽກຮ້ອງຕ້ອງການພາວະວິໄສ, ທຳມະຊາດ, ແມ່ນວຽກງານເປັນປະຈຳ ຂອງທຸກພັກປະຕິວັດທີ່ແທ້ຈິງ, ໃນທຸກໄລຍະ. ໃນຕະຫຼອດວິວັດການພັດທະນາ ແລະ ເຕີບໃຫຍ່ເຂັ້ມແຂງ, ພັກຍາມໃດກໍ່ຕໍ່ສູ້ດ້ວຍຕົນເອງ, ປັບປຸງດ້ວຍຕົນເອງ, ກຳຈັດຄວາມຫຍໍ້ທໍ້, ຜ່ານຜ່າຄວາມຜິດພາດ ຂໍ້ຂາດຕົກບົກພ່ອງ ເພື່ອແນໃສ່ເຮັດໃຫ້ຖັນແຖວຂອງຕົນສະອາດປອດໃສ ຢ່າງບໍ່ຢຸດຢັ້ງ. ບາງຄັ້ງ, ພວກເຮົາຕ້ອງ “ຕຳໜິຕົນເອງ”, “ປິດປະຕູ” ເພື່ອປັບປຸງ ດັດແກ້ພັກ. ພວກເຮົາຍັງຈື່ຈຳໄດ້, ເດືອນກໍລະກົດ 1939, ໃນສະໄໝທີ່ພັກຍັງເຄື່ອນໄຫວປິດລັບ, ໃນນິພົນ “ຕຳໜິຕົນເອງ”, ສະຫາຍເລຂາທິການໃຫຍ່ ຫງວຽນວັນກື່ ໄດ້ໃຫ້ທັດສະນະວ່າ, ສຳລັບພັກການເມືອງໜຶ່ງ, ການມີຂໍ້ຂາດຕົກບົກພ່ອງ, ມີຄວາມຜິດພາດນັ້ນ ມັນເປັນເລື່ອງທີ່ບໍ່ອາດຈະຫຼົບຫຼີກໄດ້. ສິ່ງສຳຄັນແມ່ນຕ້ອງຮູ້ຕຳໜິຕົນເອງ, ເປີດເຜີຍ, ກ້າກັ່ນ, ຊື່ສັດ ໃນການຊີ້ແຈ້ງຄວາມຜິດພາດຂອງຕົນ ແລະ ຫາທິດນຳ ວິທີການແກ້ໄຂ... ເພື່ອເພີ່ມທະວີອິດທິພົນ ແລະ ຜົນສະທ້ອນຂອງພັກ, ເຮັດໃຫ້ພັກເປັນເອກະພາບ ແລະ ໄດ້ຮັບການປັບປຸງ, ເພື່ອຂະຫຍາຍຂະບວນການຢ່າງບໍ່ຢຸດຢັ້ງ ແລະ ນຳເອົາການປະຕິວັດໄປສູ່ໄຊຊະນະ.
ບັນຫາຕໍ່ສູ້ຕ້ານນິໄສ ຄວາມຊິນເຄີຍບໍ່ດີ, ກໍ່ສ້າງຄຸນສົມບັດປະຕິວັດໃນຖັນແຖວພະນັກງານ, ສະມາຊິກພັກ ໄດ້ຮັບຄວາມເອົາໃຈໃສ່ເປັນພິເສດ ຂອງທ່ານປະທານໂຮ່ຈີມິນ. ປີ 1927, ເພິ່ນຂຽນປຶ້ມ “ເສັ້ນທາງປະຕິວັດ”, ໃນນັ້ນໄດ້ຊີ້ແຈ້ງຄວາມຮຽກຮ້ອງກ່ຽວກັບຄຸນລັກສະນະຂອງນັກປະຕິວັດ. ປີ 1969, ເພິ່ນຂຽນປຶ້ມ “ຍົກສູງຄຸນສົມບັດປະຕິວັດ, ກວາດລ້າງລັດທິເອກະຊົນ”. ເພິ່ນໃຫ້ທັດສະນະວ່າ, ພັກໜຶ່ງທີ່ບໍ່ຮູ້ເຫັນຈຸດອ່ອນ, ຂໍ້ຂາດຕົກບົກພ່ອງຂອງຕົນ ແລະ ບໍ່ຕັດສິນໃຈແກ້ໄຂຂໍ້ຂາດຕົກບົກພ່ອງຢ່າງເດັດດ່ຽວ ກໍຈະເປັນ "ພັກທີ່ເສຍຕົວ”. ນັບສະເພາະແຕ່ເມື່ອດຳເນີນການປ່ຽນແປງໃໝ່ມາເຖິງດຽວນີ້, ພັກໄດ້ມີຫຼາຍມະຕິ, ຄຳສັ່ງ, ຫຼາຍການຂົນຂວາຍກໍ່ສ້າງ, ປັບປຸງພັກ. ດ້ວຍຈິດໃຈເບິ່ງໂດຍກົງໃສ່ຄວາມຈິງ, ເວົ້າແຈ້ງຄວາມຈິງ, ບາງເທື່ອພັກໄດ້ຍອມຮັບຄວາມຜິດພາດ ຂໍ້ຂາດຕົກບົກພ່ອງ, ເວົ້າແຈ້ງຄວາມຫຍໍ້ທໍ້ ຈຸດອ່ອນຢູ່ໃນພັກ. ສິ່ງດັ່ງກ່າວສະແດງໃຫ້ເຫັນເຖິງຫຼັກໝັ້ນກ້າແກ່ນ, ຄວາມຖ່ອມຈຽມ, ລັກສະນະແຂງແຮງສົດໃສ ຂອງພັກປະຕິວັດທີ່ແທ້ຈິງ.
ປະຈຸບັນນີ້, ໃນເງື່ອນໄຂໃໝ່, ຕໍ່ໜ້າຄວາມຮຽກຮ້ອງຕ້ອງການປະຕິວັດທີ່ໃຫຍ່ໂຕ, ຍັງມີຄວາມຫຍຸ້ງຍາກ ສັບສົນໃໝ່ຫຼາຍຢ່າງ, ດັ່ງນັ້ນ ຍິ່ງກວ່າເວລາໃດໝົດ, ພວກເຮົາຍິ່ງຕ້ອງເສີມຂະຫຍາຍມູນເຊື້ອວິລະຊົນ ແລະ ທາດແທ້ທີ່ດີງາມຂອງພັກ, ເດັດດ່ຽວຕໍ່ສູ້ຕ້ານບັນດາປະກົດການເສື່ອມໂຊມ, ຫຍໍ້ທໍ້, ເອົາໃຈໃສ່ກໍ່ສ້າງພັກ ໃຫ້ນັບມື້ນັບສະອາດປອດໃສ ໝັ້ນຄົງເຂັ້ມແຂງ, ໃກ້ຊິດຕິດແໜ້ນກັບປະຊາຊົນ, ມີກຳລັງພຽງພໍເພື່ອນຳພາປະເທດໃຫ້ຈະເລີນພັດທະນາ. ພວກເຮົາບໍ່ຢ້ານການເວົ້າຄວາມຈິງກ່ຽວກັບຂໍ້ຂາດຕົກບົກພ່ອງ ຄວາມຫຍໍ້ທໍ້ຂອງຕົນ; ພ້ອມກັນນັ້ນກໍບໍ່ອະນຸຍາດໃຫ້ຜູ້ອື່ນສວຍໃຊ້ການຕໍ່ສູ້ແກ້ໄຂຜ່ານຜ່າຄວາມຫຍໍ້ທໍ້ ຂໍ້ຂາດຕົກບົກພ່ອງ ເພື່ອໃສ່ຮ້າຍປ້າຍສີ, ກໍ່ກວນຕໍ່ຕ້ານພັກ, ຕ້ານການປະຕິວັດຂອງປະຊາຊົນ.
ທີສອງ, ຕ້ອງກຳແໜ້ນບັນດາເນື້ອໃນພື້ນຖານ, ແນວຄິດຫຼັກ ຂອງມະຕິກອງປະຊຸມສູນກາງພັກຄັ້ງທີ 4 ສະໄໝທີ XII ເພື່ອສຸມໃສ່ຊີ້ນຳ, ຜັນຂະຫຍາຍປະຕິບັດມະຕິຢ່າງມີປະສິດທິຜົນ. ຈຸດໃໝ່ໃນມະຕິສະບັບນີ້ແມ່ນ ໄດ້ຊີ້ບອກຢ່າງເປັນລະບົບ ບັນດາປະກົດການຂອງຄວາມເສື່ອມໄຊມທາງດ້ານແນວຄິດການເມືອງ, ຄຸນສົມບັດສິນທຳ, ແບບແຜນດຳລົງຊີວິດ, ການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ, ເນັ້ນເຖິງລັກສະນະເປັນອັນຕະລາຍ ແລະ ຜົນກະທົບທີ່ຄາດກະບໍ່ໄດ້ ຂອງມັນ. ພ້ອມກັນກັບການຫັນເປັນລະອຽດຕໍ່ບັນດາໜ້າທີ່, ວິທີແກ້ກ່ຽວກັບການກໍ່ສ້າງພັກ ທີ່ກອງປະຊຸມໃຫຍ່ຄັ້ງທີ XII ຂອງພັກໄດ້ວາງອອກມາ, ມະຕິກອງປະຊຸມສູນກາງພັກຄັ້ງທີ 4 ສະໄໝທີ XII ໄດ້ນຳສະເໜີ 4 ກຸ່ມວິທີແກ້ໄຂ ເພື່ອສືບຕໍ່ປະຕິບັດມະຕິກອງປະຊຸມສູນກາງພັກຄັ້ງທີ 4 ສະໄໝທີ XI, ໃນນັ້ນ ສຸມໃສ່ການຕໍ່ສູ້ກີດກັ້ນ, ຍູ້ຖອຍຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດສິນທຳ, ແບບແຜນດຳລົງຊີວິດ, ບັນດາປະກັດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ. ມະຕິຍັງເນັ້ນໜັກເຖິງເນື້ອໃນໃໝ່ຄື ກໍ່ສ້າງພັກທາງດ້ານຄຸນສົມບັດສິນທຳຕິດກັບການປະຕິບັດຄຳສັ່ງສະບັບເລກທີ 05-CT/TW, ວັນທີ 15 ພຶດສະພາ 2016, ຂອງກົມການເມືອງ, ກ່ຽວກັບການຍູ້ແຮງການຮ່ຳຮຽນ ແລະ ເຮັດຕາມແນວຄິດ, ຄຸນສົມບັດ, ແບບແຜນໂຮ່ຈີມິນ.
ຕ້ອງຮູ້ເຫັນແຈ້ງວ່າ, ການຕໍ່ສູ້, ກີດກັ້ນ, ຍູ້ຖອຍຄວາມເສື່ອມໂຊມທາງດ້ານແນວຄິດການເມືອງ, ຄຸນສົມບັດສິນທຳ, ແບບແຜນດຳລົງຊີວິດ, ບັນດາປະກົດການ “ຜັນປ່ຽນດ້ວຍຕົນເອງ”, “ປ່ຽນແປງດ້ວຍຕົນເອງ” ຢູ່ພາຍໃນ ແມ່ນການຕໍ່ສູ້ທີ່ເຕັມໄປດ້ວຍອຸປະສັກ ຄວາມຫຍຸ້ງຍາກ, ແຕ່ບໍ່ອາດຈະບໍ່ປະຕິບັດໄດ້, ຍ້ອມວ່າ ມັນພົວພັນເຖິງຊະຕາກຳຂອງພັກ ແລະ ລະບອບການປົກຄອງຂອງປະເທດຫວຽດນາມ. ທັດສະນະຊີ້ນຳຂອງພັກແມ່ນ ເດັດດ່ຽວ, ຕັ້ງໝັ້ນປະຕິບັດ, ຍາກຫຼາຍກໍ່ຕ້ອງປະຕິບັດ, ປະຕິບັດດ້ວຍຄວາມຕັດສິນໃຈການເມືອງສູງ, ຄວາມມານະພະຍາຍາມສູງ, ດຳເນີນຢ່າງເປັນປະຈຳ ຕໍ່ເມື່ອງ ຢູ່ທຸກຂັ້ນ, ທຸກຂະແໜງການ, ຄົບຊຸດ ຢູ່ທັງສູນກາງ ແລະ ທ້ອງຖິ່ນ. ພະນັກງານ, ສະມາຊິກພັກແຕ່ລະຄົນ ຕ້ອງຮັບຮູ້ຢ່າງເລິກເຊິ່ງເຖິງຄວາມຮັບຜິດຊອບຂອງຕົນຕໍ່ກັບພັກ ແລະ ປະເທດຊາດ ເພື່ອປະຕິບັດມະຕິຢ່າງເຂັ້ມງວດ ແລະ ມີປະສິດທິຜົນ, ຫຼີກລ່ຽງສະພາບການເມີນເສີຍ, ຢືນຢູ່ນອກ ໂດຍບໍ່ເອົາໃຈໃສ່, ຫຼືມີແນວຄິດພຽງແຕ່ລໍຖ້າ ພິພາກສາຄົນອື່ນ.
ທີສາມ, ການປະຕິບັດມະຕິກອງປະຊຸມສູນກາງພັກຄັ້ງທີ 4 ສະໄໝທີ XII ຕ້ອງໄດ້ຜັນຂະຫຍາຍຢ່າງຄົບຊຸດ ກັບບັນດາມະຕິອື່ນຂອງສູນກາງພັກ, ຂອງສະພາແຫ່ງຊາດ ແລະ ຂອງລັດຖະບານ ເພື່ອຍູ້ແຮງການພັດທະນາເສດຖະກິດ - ສັງຄົມ, ປົກປັກຮັກສາປະເທດຊາດ - ຄວາມສະຫງົບ, ເປີດກວ້າງການພົວພັນຕ່າງປະເທດ, ຮັກສາສະຖຽນລະພາບ; ສ້າງຄວາມເຊື່ອຖືພາຍໃນພັກ ແລະ ໃນປະຊາຊົນ. ບໍ່ແມ່ນ “ປິດປະຕູ” ເພື່ອກໍ່ສ້າງ, ປັບປຸງພັກ.
ອົງຄະນະພັກ, ການຈັດຕັ້ງພັກ ແລະ ຜູ້ນຳໜ້າຂັ້ນຕ່າງໆ ຕ້ອງສາມັກຄີກັນຢ່າງແທ້ຈິງ, ເບິ່ງໂດຍກົງໃສ່ຄວາມຈິງ, ເວົ້າແຈ້ງຄວາມຈິງ, ຕີລາຄາຖືກກັບຄວາມຈິງ, ໂດຍສະເພາະແມ່ນຕ້ອງມີວິທີແກ້ໄຂທີ່ແຂງແຮງ, ມີການກະທຳລະອຽດຕົວຈິງ ເພື່ອເຮັດໃຫ້ສະພາບການຫັນປ່ຽນຢ່າງຈະແຈ້ງ; ສົມທົບຢ່າງກົມກຽວລະຫວ່າງ “ກໍ່ສ້າງ” ແລະ “ຕ້ານ”; ສຸມໃສ່ແກ້ໄຂບັນດາກໍລະນີ ເຫດການຮ້ອນເຄືອງທີ່ໄດ້ຊີ້ອອກມາ ໃຫ້ແລ້ວຢ່າງຂາດຕົວ. ຕ້ອງເຊີດຊູກົດລະບຽບ ວິໄນຂອງພັກ, ກົດໝາຍຂອງລັດ, ສົມທົບກັບການຕິດຕາມກວດກາ, ກວດກາ, ກວດການ ແລະ ແກ້ໄຂຂໍ້ຜິດພາດ ລະເມີດວິໄນ; ເອົາໃຈໃສ່ເປັນສຳຄັນເຖິງການເສີມຂະຫຍາຍບົດບາດຂອງໜັງສືພິມ ສື່ມວນຊົນ ແລະ ຫາງສຽງສັງຄົມ ໃນຂະບວນວິວັດການປະຕິບັດມະຕິ. ສົມທົບວຽກງານອົບຮົມສຶກສາການເມືອງແນວຄິດ, ຕິຊົມຕົນເອງແລະຕິຊົມ ກັບການກໍ່ສ້າງແລະປະຕິບັດບັນດາກົນໄກ, ນະໂຍບາຍ; ກວດກາ, ຕິດຕາມກວດກາ, ລະບຽບວິໄນຂອງພັກ; ເສີມຂະຫຍາຍບົດບາດຂອງປະຊາຊົນ ແລະ ແນວໂຮມປະເທດຊາດ, ບັນດາອົງຄະນະການເມືອງ - ສັງຄົມ.
ໃນແຜນການປະຕິບັດມະຕິ, ກົມການເມືອງໄດ້ມອບໜ້າທີ່ໃຫ້ບັນດາສະຫາຍກຳມະການກົມການເມືອງ, ຄະນະເລຂາທິການ, ກຳມະການຄະນະບໍລິຫານງານສູນກາງ, ເລຂາຄະນະພັກຂັ້ນຕ່າງໆ; ເລຂະຄະນະກຳມະການພັກ, ຄະນະກຳກັບວຽກງານພັກ, ຫົວໜ້າບັນດາສຳນັກງານອົງການ ກົມກອງ ຕ້ອງເຜີຍແຜ່ຊາບຊືມມະຕິໂດຍກົງ ຢູ່ຂະແໜງການ, ທ້ອງຖິ່ນ, ສຳນັກງານອົງການ, ກົມກອງ. ຊີ້ແຈ້ງບັນດາໜ້າທີ່, ວິທີແກ້ໄຂທີ່ອາດຈະປະຕິບັດໃນທັນທີທັນໃດພາຍຫຼັງກອງປະຊຸມ ເພື່ອດຳເນີນການຊາບຊຶມຢ່າງຮີບດ່ວນ ແລະ ຈັດຕັ້ງປະຕິບັດຢ່າງເຂັ້ມງວດ ໂດຍບໍ່ຕ້ອງລໍຖ້າ. ສຳລັບບັນດາໜ້າທີ່ທີ່ຕ້ອງມີການແນະນຳ, ຕ້ອງລໍຖ້າການກໍ່ສ້າງກົນໄກຕາມລຳດັບດຳເນີນງານ ແມ່ນຕ້ອງແບ່ງງານໃຫ້ບັນດາອົງການ, ກົມກອງທີ່ລະອຽດ ເພື່ອຜັນຂະຫຍາຍໂດຍໄວ ແລະ ຄົບຊຸດ, ບໍ່ໃຫ້ຊັກຊ້າ.
ຈິດໃຈຂອງມະຕິແມ່ນຕ້ອງການກະທຳ, ກະທຳຢ່າງແທດຈິງ, ມີປະສິດທິຜົນ; ຫຼີກລ່ຽງການເວົ້າຫຼາຍແຕ່ເຮັດໜ້ອຍ ຫຼື ພຽງແຕ່ເວົ້າແຕ່ບໍ່ເຮັດ.
ທີສີ່, ຕ້ອງເພີ່ມທະວີການຊຸກຍູ້, ກວດກາ. ບັນດາອົງຄະນະພັກ, ອົງການຈັດຕັ້ງພັກ ແຕ່ສູນກາງຮອດຮາກຖານ ຕ້ອງກຳແໜ້ນສະພາບການ, ກວດກາ, ຕິດຕາມກວດກາ, ຕີລາຄາການປະຕິບັດມະຕິຢູ່ທ້ອງຖິ່ນ, ສຳນັກງານອົງການ, ກົມກອງຕົນ ຢ່າງເປັນປະຈຳ. ດຳເນີນຕາມລາຍຄາບການສະຫລຸບບົດຮຽນເບື້ອງຕົ້ນ ແລະ ມີຮູບການຍ້ອງຍໍຊົມເຊີຍຢ່າງທັນການ ຕໍ່ບັນດາອົງການຈັດຕັ້ງ, ບຸກຄົນທີ່ເຮັດດີມີຜົນງານ ແລະ ປະຕິບັດວິໄນຕໍ່ຜູ້ທີ່ເຮັດບໍ່ດີ. ຫຼີກລ່ຽງສະພາບການເຮັດແບບ “ຫົວຊ້າງຫາງໜູ”, ເມື່ອຈັດຕັ້ງການເຜີຍແຜ່ຊາບຊຶມ, ຜັນຂະຫຍາຍມະຕິ ໄດ້ຕີຄ້ອງຮ້ອງປ່າວກຶກກ້ອງ ແຕ່ເມື່ອປະຕິບັດພັດເຮັດແບບໃຫ້ມັນແລ້ວ, ບໍ່ມີໝູ່ຄະນະ, ບຸກຄົນໃດຮັບຜິດຊອບ.
ຫວຽດນາມພວມມີຊີວິດໃນວັນເວລາຟົດຟື້ນແຫ່ງການຜັນຂະຫຍາຍ ປະຕິບັດມະຕິກອງປະຊຸມໃຫຍ່ຄັ້ງທີ XII ຂອງພັກ. ທົ່ວທັງລະບົບການເມືອງພວມລົງມືປະຕິບັດງານ, ພວມເຄື່ອນເໜັງຕາມທິດຕັ້ງໜ້າ: ພັກປະກາດໃຊ້ ແລະ ຊີ້ນຳປະຕິບັດຫຼາຍມະຕິທີ່ສຳຄັນ ຢ່າງມີປະສິດທິຜົນ; ລັດຖະບານພວມເດັດດ່ຽວຂຸ້ນຂ້ຽວປະຕິບັດບັນດາມະຕິ, ແຜນນະໂຍບາຍຂອງພັກ; ສະພາແຫ່ງຊາດພວມມີການປ່ຽນແປງໃໝ່ຢ່າງແຂງແຮງ, ໄດ້ຮັບຄວາມຊົມເຊີຍຂອງຜູ້ປ່ອນບັດ ແລະ ປະຊາຊົນ. ກອງປະຊຸມສູນກາງຄັ້ງທີ 4 ຂອງພັກ ໄດ້ປຶກສາພິຈາລະນາ ແລະ ຕັດສິນຕົກລົງ ແຜນນະໂຍບາຍໃຫຍ່ ສຳຄັນຈຳນວນໜຶ່ງ ທີ່ມີຄວາມໝາຍຍຸດທະສາດ ແລະ ຮີບດ່ວນ ກ່ຽວກັບການຫັນປ່ຽນຕົວແບບເສດຖະກິດ, ພັດທະນາການຜະລິດຢ່າງແຂງແຮງ; ເພີ່ມທະວີການເຊື່ອມໂຍງເຂົ້າກັບສາກົນ; ກໍ່ສ້າງພັກໃຫ້ນັບມື້ນັບສະອາດປອດໃສ, ໝັ້ນຄົນເຂັ້ມແຂງ. ການຕັດສິນໃຈນະໂຍບາຍ ແລະ ວຽກງານຈຳນວນໜຶ່ງຂອງພວກເຮົາໃນເວລາທີ່ຜ່ານມາມໍ່ນີ້ ໄດ້ຮັບຄວາມຊົມເຊີຍຂອງປະຊາຊົນໃນທົ່ວປະເທດ ແລະ ປະຊາຊົນມີຄວາມຕ້ອງການ, ມີຄວາມຄາດຫວັງວ່າຈະເຮັດດີກວ່ານັ້ນອີກ.
ເພື່ອປະຕິບັດຢ່າງມີປະສິດທິຜົນ ມະຕິກອງປະຊຸມສູນກາງພັກຄັ້ງທີ 4 ກ່ຽວກັບເພີ່ມທະວີການກໍ່ສ້າງ, ປັບປຸງພັກ ແມ່ນຄວາຮັບຮູ້ຕ້ອງຮອບຄອບຖີ່ຖ້ວນ, ແນວຄິດຕ້ອງລຸລ່ວງ, ຄວາມຕັດສິນໃຈຕ້ອງກ້າແກ່ນ ແລະ ວິທີການຕ້ອງຖືກຕ້ອງ. ກົມການເມືອງເຊື່ອວ່າ, ດ້ວຍຄວາມຕັດສິນໃຈສູງທີ່ສຸດຂອງທົ່ວພັກ, ຄວາມເຫັນດີເຫັນພ້ອມ ສະໜັບສະໜູນຢ່າງແຂງແຮງຂອງທົ່ວປວງຊົນ, ການລົງມືປະຕິບັດງານຂອງທົ່ວທັງລະບົບການເມືອງ, ຈະເຮັດໃຫ້ສະພາບການປ່ຽນແປງໄດ້ຢ່າງແນ່ນອນ ເພື່ອຕອບສະໜອງຄວາມຄາດຫວັງຂອງປະຊາຊົນຕໍ່ກັບພັກ; ເພື່ອກໍ່ສ້າງພັກກອມມູນິດຫວຽດນາມໃຫ້ນັບມື້ນັບສະອາດປອດໃສ, ໝັ້ນຄົງເຂັ້ມແຂງ, “ມີຄຸນສົມບັດສິນທຳ, ອະລິຍະທຳ” ທີ່ແທ້ຈິງ./.
ໂດຍ ຫງວຽນຝູຈ້ອງ
ເລຂາທິການໃຫຍ່ຄະນະບໍລິຫານງານສູນກາງ
ພັກກອມມູນິດຫວຽດນາມ
----------------------------------
* ຫົວຂໍ້ໂດຍວາລະສານກອມມູນິດເປັນຜູ້ແຕ່ງ
- ບົດນີ້ໄດ້ລົງພິມໃນວາລະສານກອມມູນິດ ສະບັບເລກທີ 891 (ເດືອນມັງກອນ 2017)